Μους με ανθότυρο, παστέλι από φυστίκι Αιγίνης και μέλι
Κάθε κουταλιά αυτής της πλούσιας, αφράτης κρέμας από ανθότυρο και γιαούρτι είναι ευτυχία, ιδίως αν τη σερβίρουμε με ένα χειροποίητο παστέλι από φυστίκι Αιγίνης και μέλι.
200 γρ. ψίχα από φυστίκια Αιγίνης, ωμά, ανάλατα και καβουρδισμένα σε τηγάνι χωρίς λιπαρή ουσία για 3 - 4 λεπτά, 300 γρ. ζάχαρη λευκή, 100 ml σιρόπι γλυκόζης, 100 ml νερό, λίγο μέλι για το σερβίρισμα, 500 γρ. ανθότυρο, 150 γρ. γιαούρτι στραγγιστό, 150 γρ. μέλι θυμαρίσιο, ξύσμα από 1 λεμόνι, 500 ml κρέμα γάλακτος, 100 γρ. ζάχαρη άχνη, 1 κλωναράκι φυσική βανίλια
Για την μους με ανθότυρο, παστέλι από φυστίκι Αιγίνης και μέλι ξεκινάμε με την σαντιγί και με ένα μυτερό μαχαίρι  σκίζουμε το κλωναράκι της βανίλιας κατά μήκος.Με τη λάμα  του μαχαιριού γδέρνουμε το κλωναράκι για να πάρουμε τα σποράκια.Τα ρίχνουμε στον κάδο του μίξερ, προσθέτουμε την κρέμα γάλακτος και τη ζάχαρη άχνη και χτυπάμε για περίπου 10  λεπτά, μέχρι να σφίξει και να γίνει σαντιγί.Διατηρούμε στο ψυγείο μέχρι να τη χρειαστούμε.Ρίχνουμε σε ένα τηγάνι το νερό, τη γλυκόζη και τη ζάχαρη και βράζουμε σε μέτρια  φωτιά για περίπου 3 - 4 λεπτά, μέχρι να καραμελώσει.Προσθέτουμε το φυστίκι και ανακατεύουμε για 2 - 3 λεπτά.Ρίχνουμε αμέσως το μείγμα πάνω σε λαδόκολλα, το σκεπάζουμε με άλλη λαδόκολλα και με τον πλάστη ανοίγουμε το μείγμα μέχρι να αποκτήσει πάχος λιγότερο από 1 εκ.Δεν πειράζει αν είναι ακανόνιστο.Αφήνουμε να κρυώσει.Ρίχνουμε στον κάδο του μίξερ το ανθότυρο με το μέλι και  χτυπάμε για 3 - 4 λεπτά με το σύρμα, μέχρι να έχουμε ένα αφράτο μείγμα.Προσθέτουμε το γιαούρτι και το ξύσμα λεμονιού και χτυπάμε για 2 λεπτά, μέχρι να αναμειχθούν τα υλικά.Προσθέτουμε τη σαντιγί και ανακατεύουμε με  μια σπάτουλα μέχρι να αφρατέψει το μείγμα και να γίνει ομοιογενές.Μοιράζουμε την κρέμα σε  ποτήρια.Σπάμε το παστέλι σε κομμάτια, το βάζουμε πάνω στη μους και γαρνίρουμε με μέλι.
Κρέμα Γάλακτος,Τυρί,Φυστίκια